REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/293-21

6. jul 2021. godine

B e o g r a d

ZAPISNIK

SA 34. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 6. JULA 2021. GODINE

Sednica je počela u 14,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Branimir Spasić, Darko Laketić, Luka Kebara, Ivana Nikolić, Nebojša Bakarec i Branimir Jovanović.

Sednici su prisustvovali zamenici članova Odbora: Violeta Ocokoljić, zamenik Veroljuba Matića, člana Odbora, Viktor Jevtović, zamenik Dragane Barišić, člana Odbora, Nina Pavićević, zamenik Uglješe Markovića, člana Odbora i Željko Tomić, zamenik Marine Raguš, člana Odbora.

Sednici nisu prisustvovali članovi Odbora: Veroljub Matić, Dragana Barišić, Miroslav Kondić, Sandra Božić, Đorđe Milićević, Uglješa Marković, Marina Raguš, Mira Petrović i Šaip Kamberi.

Na poziv predsednika Odbora sednici je prisustvovao i dr Dejan Popović, predsednik Saveta Agencije za energetiku Republike Srbije.

Na predlog predsednika, Odbor je većinom glasova utvrdio sledeći:

D n e v n i r e d:

- usvajanje zapisnika sa 33. sednice Odbora -

1. Razmatranje ostavke koju je na funkciju narodnog poslanika podnela Maja Grbić (akt 01 broj: 118-1212/21 od 30. juna 2021. godine);

2. Razmatranje zahteva Agencije za energetiku Republike Srbije za davanje saglasnosti za zasnivanje radnog odnosa na određeno vreme u svojstvu pripravnika (21 broj: 112-1038/21 od 11. juna 2021. godine);

3. Razmatranje zahteva narodnog poslanika Jahje Fehratovića za produženje korišćenja prava na ime zakupa stana u Beogradu i produženje korišćenje prava na naknadu za odvojeni život od porodice (21 Broj 120-2217/20-4 od 9. juna 2021. godine i 21 Broj 120-2217/20-5 od 14. juna 2021. godine);

4. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, predsednik Odbora je predložio da se usvoji zapisnik sa 33. sednice Odbora. Odbor je jednoglasno, bez primedbi, usvojio zapisnik sa 33. sednice Odbora.

**Prva tačka dnevnog reda:** Razmatranje ostavke koju je na funkciju narodnog poslanika podnela Maja Grbić

Imajući u vidu podnetu ostavku, predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 88. stav 1. tačka 2. Zakona o izboru narodnih poslanika u kome se navodi ostavka kao jedan od razloga za prestanak mandata narodnom poslaniku pre isteka vremena na koje je izabran, s predlogom da Narodna skupština konstatuje prestanak mandata imenovanom narodnom poslaniku.

Predsednik Odbora je predložio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Maje Grbić, izabrane sa Izborne liste ALEKSANDAR VUČIĆ – ZA NAŠU DECU, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda:** Razmatranje zahteva Agencije za energetiku Republike Srbije za davanje saglasnosti za zasnivanje radnog odnosa na određeno vreme u svojstvu pripravnika

Predsednik Saveta za Agenciju za energetiku Republike Srbije, dr Dejan Popović je upoznao prisutne narodne poslanike da je u Agenciji radno angažovano 46 lica, od kojih je jedno lice angažovano na osnovu ugovora za obavljanje privremeno povremenih poslova.

Predsednik Saveta Agencije je izneo da je Finansijskim planom Agencije u kalendarskoj 2019. godini utvrđen maksimalan broj zaposlenih koji iznosi 51 zaposlenih, koji nije mogao da bude popunjen ni u 2020. godini zbog pandemije virusom COVID -19.

Takođe, navedeni broj nije u celosti popunjen zbog problema pronalaženja visokokvalifikovanih kadrova za obavljanje specifičnih poslova iz delokruga rada Agencije.

Predsednik Saveta Agencije je apostrofirao da su Zakonom o izmenama i dopunama Zakona o energetici („Sl. glasnik RS“, br. 40/2021) obaveze i delokrug rada Agencije značajno prošireni i da takva situacija zahteva veći broj zaposlenih od trenutnog broja. U nastavku je izneo da je intencija da se kolektiv podmladi, kako bi se mladi ljudi obučili za obavljanje vrlo specifičnih i složenih poslova.

Diskusije nije bilo.

Na predlog predsednika, Odbor je jednoglasno usvojio Zahtev Agencije za energetiku Republike Srbije i dao saglasnost za zasnivanje radnog odnosa na određeno vreme sa 4 novih lica-pripravnika sa stečenim visokim obrazovanjem.

**Treća tačka dnevnog reda:** Razmatranje zahteva narodnog poslanika Jahje Fehratovića za produženje korišćenja prava na ime zakupa stana u Beogradu i produženje korišćenje prava na naknadu za odvojeni život od porodice;

Na predlog predsednika, Odbor je jednoglasno doneo rešenje kojim se narodnom poslaniku Jahji Fehratoviću, utvrđuje pravo na isplatu mesečne naknade na ime zakupa stana u Beogradu, u iznosu od 35.000, 00 dinara, počev od 1. jula 2021. godine do 31. decembra 2021. godine.

Na predlog predsednika, Odbor je jednoglasno doneo Rešenje kojim se narodnom poslaniku Jahji Fehratoviću, utvrđuje pravo na naknadu za odvojeni život od porodice u iznosu od 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate, počev od 01. jula 2021. godine do 31. decembra 2021. godine.

**Četvrta tačka dnevnog reda:** Utvrđivanje spiska nalepnica za parkiranje A-I i A-II

U skladu sa Odlukom o korišćenju prostora za parkiranje vozila oko zgrade Narodne skupštine utvrđen je spisak parking nalepnica, sa novim izgledom, počev od aktuelnog saziva Narodne skupštine.

Diskusije nije bilo.

Na predlog predsednika, Odbor je većinom glasova usvojio spisak nalepnica za parkiranje A-I i A-II, u tekstu koji se nalazi u sistemu e parlamenta sednice Odbora.

Sednica je završena u 14,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović